Saglasno članu 54 stav 1 tačka 29 Statuta Glavnog grada („Službeni list CG – opštinski propisi“, br. 08/19 i 20/21), Skupština Glavnog grada – Podgorica, na sjednici održanoj dana 19. maja 2022. godine, razmatrala je Izvještaj o realizaciji Programa obavljanja komunalnih djelatnosti „Parking servis Podgorica“ d.o.o., Podgorica za 2021. godinu i na osnovu člana 123 i 124 Poslovnika Skupštine Glavnog grada („Službeni list CG – opštinski propisi“, br. 31/19, 16/20 i 43/20), donijela sljedeće –

OCJENE I ZAKLJUČKE

OCJENE

„Parking servis Podgorica“ d.o.o. Podgorica je u izvještajnom periodu blagovremeno realizovao planirane poslove od javnog interesa koji su mu povjereni osnivačkim aktom, a odnose se na uslužne djelatnosti u kopnenom saobraćaju odnosno poslove upravljanja i održavanja parking prostora na teritoriji Glavnog grada.

U Društvu je zaposleno 133 izvršioca, od čega 127 izvršioca na neodređeno vrijeme i 6 izvršioca na određeno vrijeme.

Društvo upravlja sa ukupno 7.082 parking mjesta, na uređenim parkiralištima sa kontrolisanim ulaskom i izlaskom sa 1.461 parking mjesta, u garažama 813, dok su u zonama, odnosno na opštim parkiralištima u centru grada i u dijelu grada preko Morače obilježena 4.808 parking mjesta. Obzirom da parkinzi kod Kliničko-bolničkog centra, Rektorata, dio parkinga pod Goricom, kao i dio parkinga iza Hrama (ulica Moskovska) nisu vlasništvo Glavnog grada i „Parking servis Podgorica“ d.o.o., to je korišćenje i upravljanje istima definisano posebnim ugovorima.

Tokom izvještajnog perioda, pored sopstvenih sredstava i sredstava opredijeljenih Budžetom Glavnog grada za 2021. godinu, u okviru investicionih aktivnosti, Društvo je realizovalo investicije u iznosu od **272.288,85** eura, i to za:

* Izgradnju novog parkinga u Ulici 13. jula;
* nabavku saobraćajnih znakova i saobraćajne signalizacije za uređenje opštih parkirališta;
* nabavku opreme za parking u garaži kod TC “Bazar”;
* nabavku pametnih smart sistema parkinga i prateće opreme (info led table, usluge nadogradnje postojećeg softvera i novih funkcionalnosti platforme za SMS naplatu);
* adaptaciju garaže u Ulici Novaka Miloševa;
* vodoinstalaterske radove u garažama u Ulici Arhitekte Milana Popovića i Karađorđevoj ulici;
* nabavku vozila Renault traffic;
* nabavku HTZ opreme i uniformi za inkasante za potrebe “Parking servis Podgorica” d.o.o.;
* nabavku softvera za naplatu parkinga za zonska parkirališta sa Cloud sistemom skladištenja podataka;
* nadogradnju i inovaciju web sajta i aplikacije;
* otvaranje parkinga u Ulici Bratstva i jedinstva kod TC “Mall of Montenegro”;
* postavljanje info led tabli;
* usvojen je novi Elaborat o proširenju opštih parkirališta u cijelu grada preko Morače;
* otpočela je naplata u garaži u TC “Bazar”;
* izvršeno je hortikulturno uređenje parkinga ispred zapadne tribine Gradskog stadiona i na smart parkingu u blizini TC “Palada” i TC “Gintaš”;
* otvoreno je zonsko parkiralište preko puta Ekonomskog fakulteta sa 30 obilježenih parking mjesta.

Tokom 2021. godine „Parking servis Podgorica“ d.o.o, Podgorica je u cilju potpunijeg korišćenja kapaciteta i uvećanja poslovnih prihoda realizovalo niz aktivnosti na unapređenju kvaliteta usluge i modernizacije opreme i softvera. S tim u vezi, Društvo je sprovelo aktivnosti na inoviranju web sajta i aplikacije, uvođenjem mogućnosti online plaćanja svih usluga i drugih online funkcionalnosti, pri čemu je upotpunjeno digitalno poslovanje Društva. U tom cilju, izvršena je nabavka softvera za naplatu parkinga za zonska parkirališta sa Cloud sistemom skladištenja podataka, kao i nabavka pametnih smart sistema parkinga i prateće opreme (info led table, usluge nadogradnje postojećeg softvera i novih funkcionalnosti platforme za SMS naplatu).

Osim navedenog, unaprijeđen je Operativni kontrolni centar koji služi za upravljanje i monitoring svih parkirališta i garaža. Operativni kontrolni centar predstavlja spoj i rezultate ulaganja i implementacije nove opreme i softvera koje je ovo Društvo godinama unazad postepeno mijenjalo i unaprjeđivalo. Pomenutim aktivnostima prethodile su aktivnosti na ugradnji novog video nadzora, softvera za centralno upravljanje, nova oprema i online povezivanje.

U izvještajnom periodu, Društvo je sprovelo aktivnosti na izgradnji novog parkinga u Ulici 13. jula, adaptaciji garaže u Ulici Novaka Miloševa. Dalje, otvoren je parking u Ulici Bratstva i jedinstva kod TC “Mall of Montenegro”, sa kontrolisanim ulaskom i izlaskom sa projektovanih 60 parking mjesta. Otvoreno je i zonsko parkiralište preko puta Ekonomskog fakulteta sa 30 obilježenih parking mjesta.

Takođe, izvršeno je postavljanje info led tabli koje pokazuju slobodan broj parking mjesta na 13 lokacija, i to: u Bulevaru Ivana Crnojevića, Ulici 13. jula, Bulevaru Revolucije, Ulici Džordža Vašingtona, Bulevaru Stanka Dragojevića i Bulevaru Svetog Petra Cetinjskog.

U 2021. godini ostvaren je ukupan prihod u iznosu od **2.317.283,02 eura**, što je za 39% više od prihoda koji su bili planirani. Ukupni rashodi iznosili su **2.120.838,64 eura** i u odnosu na planirane veći su za 33%.

Stavka sa najviše ostvarenog prihoda je prihod po osnovu dnevne naplate na parkinzima, u garažama i na rezervisanim parking mjestima na opštim parkiralištima i ispred poslovnih objekata u iznosu od 801.814,79 eura.

Prihodi po osnovu izdatih faktura pravnim i fizičkim licima koja koriste usluge na zatvorenim (ograđenim) parkinzima, garažama i na rezervisanim parking mjestima na opštim parkiralištima i ispred svojih poslovnih objekata iznose 530.643,77 eura.

Prihodi ostvareni po osnovu izdatih faktura operaterima za naplatu parking usluga putem SMS poruka iznosili su 144.921,90 eura.

Prihodi po osnovu povlašćenih karata, sa fizičkim licima (stanarima) i pravnim licima i preduzetnicima na zonskim parkiralištima iznosili su 154.193,12 eura.

Prihodi od parking karata koje izdaju inkasanti na opštim parkiralištima iznosili su 31.965,36 eura.

Ukupni rashodi u 2021. godini iznosili su 2.120.838,64 eura, od čega su najveći rashodi troškovi zarada i ostalih ličnih primanja u iznosu od 1.195.945,13 eura i isti su bili na nivou planiranih troškova za 2021. godinu.

Društvo je pozitivno poslovalo i ostvarilo dobitak u iznosu od 168.990,00 eura.

Polazeći od datih ocjena, Skupština Glavnog grada Podgorice donosi sljedeće:

Z A K LJ U Č K E

1. Usvaja se Izvještaj o realizaciji Programa obavljanja komunalnih djelatnosti “Parking servis Podgorica” d.o.o. Podgorica za 2021. godinu.
2. Imajući u vidu trend povećanja potreba za slobodnim parking mjestima, nastaviti sa započetim aktivnostima na primjeni Elaborata o naplati parkiranja na opštim parkiralištima u široj gradskoj zoni Glavnog grada – Podgorice, gdje postoji izražen problem parkiranja, s akcentom na primjenu Odluke o parkiralištima na teritoriji Glavnog grada Podgorice.
3. U 2022. godini raditi na podizanju nivoa komunikacije sa korisnicima i sugrađanima organizovanjem raznih vidova prezentacija Društva, te pravnih i finansijskih okvira poslovanja, uvažavanjem mišljenja i sugestija javnosti, kao i redovno informisanje javnosti o trenutnim, završenim i budućim projektima putem internet stranice Društva, društvenih mreža i ostalih medija.
4. U cilju potpunog korišćenja raspoloživih kapaciteta i uvećanja poslovnih prihoda iz okvira osnovne djelatnosti potrebno je nastaviti s angažovanjem menadžmenta Društva, u revitalizaciji i zamjeni istrošene i dotrajale opreme i osnovnih sredstava kroz investiciono i redovno održavanje.
5. Nastaviti s aktivnostima na inoviranju softvera i nabavci opreme, kao i ugradnji senzora, parkomata i samonaplativih parking stanica koja će predstavljati značajan iskorak u tehničkom smislu, kao i promovisati ideju Podgorice kao Smart city-ja. U cilju realizacije planiranih aktivnosti u narednom periodu nastaviti sa započetim radovima.
6. Nastaviti započete aktivnosti na planiranom obilježavanju i prilagođavanju parkinga za osobe s invaliditetom.
7. Za realizaciju navedenih zaključaka, zadužuje se menadžment “Parking servis Podgorica” d.o.o., Podgorica.

Broj: 02-016/22-295

Podgorica, 19. maj 2022. godine

SKUPŠTINA GLAVNOG GRADA - PODGORICE

PREDSJEDNIK SKUPŠTINE

dr Đorđe Suhih